Kun fem af de nuværende Superliga-klubber har siden 2012 ikke haft brug for en økonomisk håndsrækning.

Hvis fodbold ikke handlede om at vinde på banen, men derimod om at undgå økonomiske almisser, ville en række af de nuværende Superliga-klubber ligge til nedrykning.

For selskaberne bag 9 ud af de nuværende 14 Superliga-klubber har samlet fået kapitalindsprøjtninger for knap 700 mio. kr. siden begyndelsen af 2012. Det viser beregninger, Finans har lavet på baggrund af oplysninger fra cvr-registeret.

Driften har altså langt fra været nok til at holde klubberne kørende.

»Det er fodboldens lod, at nogle mennesker er nødt til at spytte i kassen med jævne mellemrum. Det kommer de fleste fodboldklubber nok aldrig til at slippe ud af,« siger Jesper Jørgensen, sportsøkonom og partner i revisionsfirmaet Deloitte.

Han bakkes op af Rasmus Storm, der er analyse- og forskningschef i Idrættens Analyseinstitut (Idan), som tidligere har beskæftiget sig med aktie- og kapitaludvidelser i danske fodboldklubber.

»Isoleret set er det naturligvis problematisk, at klubberne hele tiden skal have nye aktie- eller kapitaltilførsler for at overleve. I den ideelle verden burde de kunne køre nogenlunde ved egen kraft og som minimum i balance,« siger han.

Rasmus Storm forklarer velvilligheden til at skyde kapital ind i fodboldklubber med, at klubberne betyder meget for lokalområderne.

»Der er i stor udstrækning tale om en følelsernes økonomi, hvor pengene mere er et middel til at opnå sportslig succes og ære og berømmelse, end det typisk er et middel i sig selv,« siger han.

Klub Så meget er der blevet tilført klubben siden begyndelsen af 2012 i mio. kr. Samlet antal kapitalforhøjelser til klubben Brøndby 324,4 4 FC Midtjylland 97,6 3 AaB 75,6 1 OB 65 2 Lyngby 56,5 22 AGF 52,7 1 Silkeborg 13,4 1 Esbjerg 3,1 1 AC Horsens 2,3 1 FC København 0 0 FC Nordsjælland 0 0 Sønderjyske 0 0 Randers 0 0 Viborg 0 0 I alt 690,6 35

Kilde: Beregninger på baggrund af oplysninger fra cvr-registeret

Brøndby er den klub i Superligaen, der de seneste fem år har fået tilført flest penge fra kapitalforhøjelser. Således er der røget 324 mio. kr. ind i Brøndbys klubkasse fra forskellige kapitaludvidelser.

Mange af pengene er kommet fra rigmanden Jan Bech Andersen, der efter de forskellige kapitaludvidelser nu sidder på mere end 50 pct. af aktierne i klubben.

»Brøndby har brugt en formue på først at rydde op og derefter at bygge op. Sådan en proces koster mange penge,« siger Jesper Jørgensen fra Deloitte.

For nylig kunne Jyllands-Posten fortælle, at den engelske rigmand Matthew Benham havde konverteret et lån på 25 mio. kr. til aktier i FC Midtjylland, hvilket øgede egenkapitalen med samme beløb og gjorde ham til nærmest eneejer af klubben.

»FCK har nogle andre forretningsområder, som kan putte penge i sporten, Silkeborg har en bygning, som kan putte penge i sporten, og vi har Matthew, som kan putte penge i sporten,« sagde Claus Steinlein, sportsdirektør i FCM, i april.

Det er også værd at bemærke i Finans' opgørelse over kapitaltilførsler til danske Superliga-klubber, at Lyngby har fået klart flest håndsrækninger.

Mere end 20 gange i den opgjorte periode er der blevet tilført Lyngby penge. Heraf er mange af kapitalforhøjelserne sket i 2017.